CELEX: 
Language: lv
Date: 2019-08-01 00:00:00
Title: KOMISIJAS DELEĢĒTĀ REGULA (ES) …/.. ar ko papildina Eiropas Parlamenta un Padomes Regulu (ES) 2016/2031, izveidojot prioritāro kaitīgo organismu sarakstu

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Saskaņā ar Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem
                  1
                6. panta 2. punktu Komisija ir pilnvarota pieņemt deleģētos aktus, ar kuriem papildina minēto regulu, izveidojot sarakstu, kurā norādīti prioritārie kaitīgie organismi. 
            
            
               Prioritārie kaitīgie organismi ir Savienības karantīnas organismi, kuru iespējamā ekonomiskā, vidiskā vai sociālā ietekme attiecībā uz Savienības teritoriju ir visnopietnākā. Kritēriji, pēc kuriem tos identificē, ir noteikti minētās regulas I pielikuma 2. iedaļā. Ņemot vērā to nopietno ietekmi, Regula (ES) 2016/2031 nosaka pienākumus attiecībā uz intensīvākiem apsekojumiem (24. pants), ārkārtas situāciju plāniem (25. pants) un modelējošām mācībām (26. pants).
            
            
               Komisija, pamatojoties uz Komisijas Kopīgā pētniecības centra (JRC) un Eiropas Pārtikas nekaitīguma iestādes (EFSA) izstrādāto metodoloģiju, ir veikusi novērtējumu, lai sastādītu prioritāro kaitīgo organismu sarakstu. Minētajā metodoloģijā ņemta vērā novērtēto kaitīgo organismu izplatīšanās, ieviešanās un seku varbūtīgums attiecībā uz Savienības teritoriju. Tajā ņemts vērā arī tas, ka minētajā regulā norādītie kritēriji aptver vairākas dimensijas (ekonomisko, sociālo un vidisko) un katru no tiem raksturo daudzējāda ietekme.
            
            
               Minētā novērtējuma un ar Labāka regulējuma portāla starpniecību veiktās sabiedriskās apspriešanas rezultātā Komisija ierosina sarakstā iekļaut šīs regulas pielikumā norādītos 20 prioritāros kaitīgos organismus.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2018. gada 16. janvārī, 2018. gada 9. jūlijā, 2019. gada 9. janvārī, 2019. gada 24. aprīlī, 2019. gada 27. maijā un 2019. gada 9. jūlijā apspriedās ar ekspertu grupu augu veselības jautājumos.
            
            
               Par šā deleģētā akta projektu laikā no 2019. gada 6. jūnija līdz 4. jūlijam Labāka regulējuma portālā notika sabiedriskā apspriešana. Pavisam tika saņemtas 49 atbildes, un tās ir publiskotas.
            
            
               3.DELEĢĒTĀ AKTA JURIDISKIE ASPEKTI
            
            
               Ar deleģēto aktu izveido prioritāro kaitīgo organismu sarakstu atbilstoši Regulas (ES) 2016/2031 6. panta 2. punktam.
            
            
               KOMISIJAS DELEĢĒTĀ REGULA (ES) …/..
            
            
               (1.8.2019),
            
            
               ar ko papildina Eiropas Parlamenta un Padomes Regulu (ES) 2016/2031, izveidojot prioritāro kaitīgo organismu sarakstu
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2016. gada 26. oktobra Regulu (ES) 2016/2031 par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK
                  2
               , un jo īpaši tās 6. panta 2. punktu,
            
            
               tā kā:
            
            
               (1)Saskaņā ar Regulas (ES) 2016/2031 6. panta 2. punktu Komisija ir pilnvarota izveidot sarakstu, kurā norādīti prioritārie kaitīgie organismi. 
            
         
         
            
               (2)Prioritārie kaitīgie organismi ir Savienības karantīnas organismi, kas atbilst visiem šādiem nosacījumiem: pirmkārt, to klātbūtne Savienības teritorijā nav konstatēta vai ir konstatēta tikai nelielā minētās teritorijas daļā, vai minētajā teritorijā ir konstatēti tikai nenozīmīgi, neregulāri, izolēti un reti klātbūtnes gadījumi, otrkārt, to iespējamā ekonomiskā, vidiskā vai sociālā ietekme attiecībā uz Savienības teritoriju ir visnopietnākā un, treškārt, tie kā prioritāri kaitīgie organismi ir norādīti sarakstā.
            
            
               (3)Komisija ir veikusi novērtējumu, lai noteiktu, kuri kaitīgie organismi ir jāiekļauj prioritāro kaitīgo organismu sarakstā. Novērtējuma pamatā bija metodoloģija, ko izstrādājis Komisijas Kopīgais pētniecības centrs un Eiropas Pārtikas nekaitīguma iestāde. 
            
            
               (4)Šī metodoloģija ietver saliktus rādītājus un analīzi, kuras pamatā ir vairāki kritēriji. Tajā ir ņemta vērā novērtēto kaitīgo organismu izplatīšanās, ieviešanās un seku varbūtīgums attiecībā uz Savienības teritoriju. Turklāt minētajā metodoloģijā ņemti vērā Regulas (ES) 2016/2031 I pielikuma 1. iedaļas 2. punktā un 2. iedaļā noteiktie kritēriji, kas aptver ekonomisko, sociālo un vidisko dimensiju. 
            
            
               (5)Novērtējumā ņemti vērā Komisijas Kopīgā pētniecības centra un Eiropas Pārtikas nekaitīguma iestādes īstenotās metodoloģijas rezultāti, kā arī sabiedriskā apspriešana, kas tika veikta ar Labāka regulējuma portāla starpniecību. Rezultātā tika secināts, ka ir 20 kaitīgu organismu, kuru iespējamā ekonomiskā, vidiskā vai sociālā ietekme attiecībā uz Savienības teritoriju tiek uzskatīta par visnopietnāko.
            
            
               (6)Turklāt šo kaitīgo organismu klātbūtne Savienības teritorijā nav konstatēta vai ir konstatēta tikai nelielā tās daļā, vai minētajā teritorijā ir konstatēti tikai nenozīmīgi, neregulāri, izolēti un reti klātbūtnes gadījumi.
            
            
               (7)Tāpēc ir lietderīgi minētos kaitīgos organismus norādīt sarakstā šīs regulas pielikumā.
            
            
               (8)Lai nodrošinātu visu to noteikumu konsekventu piemērošanu, kuri attiecas uz Savienības karantīnas organismiem, šī regula būtu jāpiemēro no tās pašas dienas, kad sāk piemērot Regulu (ES) 2016/2031, t. i., no 2019. gada 14. decembra,
            
            
               IR PIEŅĒMUSI ŠO REGULU.
            
            
               1. pants
               Prioritāro kaitīgo organismu saraksts
            
            
               Prioritāro kaitīgo organismu saraksts, kas minēts Regulas (ES) 2016/2031 6. panta 2. punktā, ir noteikts šīs regulas pielikumā.
            
            
               2. pants
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2019. gada 14. decembra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 1.8.2019
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
               
            
         
         
            
                  
                     (1)
                  
                        Eiropas Parlamenta un Padomes Regula (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (OV L 317, 23.11.2016., 4. lpp.).
               
               
                  
                     (2)
                  
                        OV L 317, 23.11.2016., 4. lpp.
               
            
      
    ---documentbreak--- 
      
         
         
            
               PIELIKUMS
                  Prioritāro kaitīgo organismu saraksts 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner et Bührer) Nickle et al.
            
            
               Candidatus Liberibacter spp., kas ir citrusu Huanlunas (Huanglongbing) slimības jeb citrusu zaļēšanas ierosinātājs
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)